'Selfone nie rede vir vertragings by binnelandse sake' | Maroela Media
Mense staan in 'n lang ry buite die kantoor van binnelandse sake in Tongaat, KwaZulu-Natal. Inwoners beweer hulle moet soms dae lank wag om gehelp te word met ID- en paspoortaansoeke. Foto: Leon Lestrade/ANA
Die National Education, Health and Allied Workers' Union (Nehawu) het Dinsdag sy kommer uitgespreek oor onlangse opmerkings deur die parlementêre portefeuljekomitee oor binnelandse sake dat die gebruik van selfone deur amptenare by ontvangstoonbanke gedurende kantoorure uitdruklik verbied moet word.
Maroela Media het vroeër berig Hlomani Chauke, voorsitter van die portefeuljekomitee, het Maandag 'n beroep op die departement gedoen om 'n algehele verbod op selfoongebruik in te stel deur beamptes wat direk met die publiek in binnelandse sake-kantore werk.
Dié voorstel het gekom nadat die komitee talle klagtes van die publiek ontvang het oor vertragings by kantore van binnelandse sake. Die klagtes was in reaksie op 'n video wat op sosiale media versprei is waarin gesien kan word hoe twee amptenare selfone gebruik terwyl mense in 'n lang ry wag by die kantoor van binnelandse sake in Tongaat, KwaZulu-Natal.
Die departement het in reaksie hierop gesê hy sal 'n ondersoek na die voorval doen aangesien die gebruik van selfone deur amptenare terwyl hulle hul pligte uitvoer nie goedgekeur word nie.
Nehawu het Dinsdag in 'n verklaring gesê die gebruik van selfone gedurende kantoorure was al voorheen 'n kwessie onder bespreking tussen die arbeidsektor en werkgewers om te verseker dat dit behoorlik bestuur word sonder om inbreuk te maak op die regte van werknemers.
Nehawu sê hy keur nie die onnodige gebruik van selfone tydens kantoorure goed nie – veral nie wanneer dit 'n negatiewe impak op dienslewering het nie – maar meen dit is onregverdig dat die vertraging in dienslewering by binnelandse sake vierkantig voor die deur van hul lede en werknemers geplaas word. Die vakbond het daarop gewys dat daar tans talle vakante poste in kantore van binnelandse sake reg oor die land is.
"Ons is ten sterkste van mening die kern van die probleem van lang rye en vertraagde prosesse in kantore van binnelandse sake is personeeltekorte en 'n werkersmag wat oorwerk is. Die departement moet 57 miljoen landsburgers van dienste voorsien met altesaam 9 100 werknemers. Ons lede is daarom oorwerk, maar probeer steeds hul bes, insluitend om oortyd te werk," sê die vakbond.
"Die Tongaat-kantoor het 14 werknemers wat dienste moet lewer aan gebiede soos Umhlanga, Inanda, Ballito, ensovoorts. Die werklike rede hoekom ons arbeidshof toe is, is omdat die departement van binnelandse sake dieselfde werkers wou laat werk op Saterdae sonder enige vergoeding."
Nehawu het 'n beroep op Chauke gedoen om nie verder werknemers van binnelandse sake "te ontmoedig" terwyl hulle reeds in baie moeilike omstandighede en onder ernstige personeeltekorte moet werk nie. Hy het die departement aangemoedig om eerder daarop te fokus om die werksomstandighede van werknemers te verbeter.
Die Vereniging vir Staatsamptenare (PSA) het ook Chauke se opmerkings oor werknemers se selfoongebruik as "misplaas en oningelig" afgemaak.
Personeel te kort en dalk geld te kort? Werklose mense? Het 57 Miljoen landsburgers gelyktyding toegesak op die kantore? Wat 'n groot sukses is die staatsdepartement nie. Lol.
MM – daardie woord "inbraak" wat julle in die berig gebruik moet "inbreuk" wees.
Was gister by Rustenburg se poskantoor. My posstuk lê al van Desember af daar. Stry en stry en baklei en menswaardigheid wat verlore gaan..tot jy die posstuk self uitwys. Patetiese opleiding. As jy nie lus is vir die werk nie, moet jy waai.
Posstuk ek stem saam wat jy se as jy nie lus is vir die werk nie moet jy waai. maar hulle het regte al is dit bravo is om daar te werk. . As wit dan summier gefire.
Enige werknemer het 'n rol om te vervul gedurende die dag en is aangestel en word betaal om daardie rol te vervul.
Indien jy jouself gedurende werks ure ophou met twak praat en selfoon muisnes dan verdien jy nie om werk en 'n salaris te verdien.